SKLEP KOMISIJE

z dne 16. avgusta 2012

o okoljskih merilih za podelitev znaka EU za okolje za tiskan papir

(notificirano pod dokumentarno številko C(2012) 5364)

(Besedilo velja za EGP)

(2012/481/EU)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (ES) št. 66/2010 Evropskega parlamenta in Sveta z dne 25. novembra 2009 o znaku EU za okolje (1) in zlasti člena 8(2) Uredbe,

po posvetovanju z Odborom Evropske unije za znak za okolje,

ob upoštevanju naslednjega:

Ker lahko kemikalije, ki se uporabljajo pri tiskanih proizvodih iz papirja, ovirajo recikliranje tiskanih proizvodov iz papirja ter so lahko nevarne za okolje in zdravje ljudi, je primerno določiti merila EU za okoljsko oznako za skupino proizvodov „tiskan papir“.

SPREJELA NASLEDNJI SKLEP:

Člen 1

1. Skupina proizvodov „tiskan papir“ obsega vse tiskane proizvode iz papirja, ki vsebujejo vsaj 90 % masnega deleža papirja, kartona in substratov na osnovi papirja, razen knjig, katalogov, pisalnih blokov, knjižic ali obrazcev, ki vsebujejo najmanj 80 % masnega deleža papirja, kartona ali substratov na osnovi papirja. Priloge, platnice in vsi deli končnega proizvoda iz tiskanega papirja se štejejo za del tiskanega proizvoda iz papirja.

2. Vezane priloge (ki niso namenjene za odstranitev) v tiskanih proizvodih iz papirja izpolnjujejo zahteve iz Priloge k temu sklepu. Priloge, ki niso pritrjene na tiskan papir (kot so letaki in odstranljive nalepke) ter se kljub temu prodajajo oziroma dobavljajo skupaj z njim, izpolnjujejo zahteve iz Priloge k temu sklepu samo, če naj bi se nanje pritrdil znak EU za okolje.

3. Skupina proizvodov „tiskan papir“ ne vključuje naslednjega:

Člen 2

V tem sklepu se uporabljajo naslednje opredelitve pojmov:

„knjige“ pomenijo s sukancem in/ali lepilom vezane tiskane proizvode iz papirja s trdimi ali mehkimi platnicami, kot so šolske knjige, leposlovje ali neleposlovje, zvezki, delovni zvezki, spiralno vezani zvezki, poročila, koledarji s platnicami, priročniki in mehko vezane knjige. Med „knjige“ ne spadajo dnevni časopisi, revije, redno objavljeni katalogi in letna poročila;

„potrošni materiali“ pomenijo kemične proizvode, ki se uporabljajo pri tiskanju, nanašanju površinske zaščite in postopkih dodelave ter se pri tem porabijo, uničijo, razpršijo, izrabijo ali potrošijo. Med potrošne materiale spadajo proizvodi, kot so tiskarska črnila in barve, tonerji, tiskarski laki, laki, lepila, pralna sredstva in vlažilne raztopine;

„mapa“ pomeni zložljivo ovojnico ali platnice za nevezane liste papirja. Med mape spadajo proizvodi, kot so ločilni listi, etuiji za dokumente ter preklopne mape, viseče mape, škatle iz kartona in mape z elastiko;

„priloga“ pomeni dodaten list ali sklop listov, natisnjen neodvisno od tiskanega proizvoda iz papirja, ki se vstavi med strani tiskanega proizvoda iz papirja in se lahko odstrani (nevezana priloga) ali pa je vezan s stranmi tiskanega proizvoda iz papirja in tako tvori del celotnega proizvoda (vezana priloga). Med priloge spadajo večstranske reklame, knjižice, brošure, kartice za pošiljanje odgovorov ali drugo promocijsko gradivo;

„časopisi“ pomenijo dnevno ali tedensko izdajo, ki vsebuje novice in je natisnjena na časopisni papir iz celuloze in/ali recikliranega papirja, katerega teža znaša 40 do 65 g/m2;

„embalaža“ pomeni vse proizvode iz kakršnih koli materialov, ki se uporabljajo za shranjevanje in zaščito blaga, ravnanje z njim, njegovo dostavo in predstavitev, od surovin do predelanega blaga, ki ga proizvajalec preda uporabniku ali potrošniku;

„tiskan proizvod iz papirja“ pomeni proizvod, ki nastane pri obdelavi tiskalnih materialov. Obdelava vključuje tiskanje na papir. Poleg tiskanja lahko obdelava vključuje tudi postopke dodelave, na primer zgibanje, izsekovanje in obrezovanje ali zlaganje, vezavo z lepilom, vezavo ali vezavo s sukancem. Med tiskane proizvode iz papirja spadajo časopisi, reklame in bilteni, revije, katalogi, knjige, letaki, brošure, pisalni bloki, plakati, listi papirja, vizitke in nalepke;

„pralna sredstva“ (imenovana tudi čistilna sredstva ali čistila) pomenijo naslednje: (a) tekoče kemikalije, ki se uporabljajo za pranje ločenih (zunaj stiskalnice) in vgrajenih (znotraj stiskalnice) tiskarskih form in tiskarskih stiskalnic, da se odstranijo črnila, papirni prah in podobno; (b) čistila za stroje za dodelavo in tiskalnike, kot so čistila za odstranjevanje ostankov lepil in lakov; (c) sredstva za odstranjevanje tiskarskih črnil, ki se uporabljajo pri izpiranju posušenih tiskarskih črnil. Med pralna sredstva ne spadajo čistilna sredstva za čiščenje drugih delov tiskalnika ali drugih strojev, razen tiskalnikov ali strojev za dodelavo;

„odpadni papir“ pomeni papir, ki nastane pri postopku tiskanja in dodelave ali obrezovanju ali rezanju papirja ali med zagoni v tiskarski delavnici in knjigoveznici, ki niso del dokončanega tiskanega proizvoda iz papirja.

Člen 3

Proizvodu iz skupine „tiskan papir“ se podeli znak EU za okolje v skladu z Uredbo (ES) št. 66/2010, če spada v skupino proizvodov „tiskan papir“, kot je opredeljena v členu 1 tega sklepa, ter izpolnjuje merila in z njimi povezane zahteve za ocenjevanje in preverjanje iz Priloge k temu sklepu.

Člen 4

Merila za skupino proizvodov „tiskan papir“ ter z njimi povezane zahteve za ocenjevanje in preverjanje veljajo tri leta od datuma sprejetja tega sklepa.

Člen 5

Za upravne namene se „tiskanemu papirju“ dodeli kodna številka „028“.

Člen 6

Ta sklep je naslovljen na države članice.

(1) UL L 27, 30.1.2010, str. 1.

PRILOGA

OKVIR

Cilji meril

Merila so namenjena predvsem spodbujanju okoljske učinkovitosti odstranjevanja črnila in recikliranja za tiskane proizvode iz papirja, zmanjšanju emisij hlapnih organskih spojin, zmanjšanju ali preprečevanju tveganj za okolje in zdravje ljudi pri uporabi nevarnih snovi. Merila so določena tako, da spodbujajo podelitev znaka za okolje tiskanim proizvodom iz papirja z majhnim vplivom na okolje.

MERILA

Ta merila so določena za vsakega od naslednjih vidikov:

1. Substrat

2. Izključene ali omejene snovi in zmesi

3. Možnost recikliranja

4. Emisije

5. Odpadki

6. Energija

7. Usposabljanje

8. Primernost za uporabo

9. Informacije na proizvodu

10. Informacije na znaku EU za okolje

Merila 1, 3, 8, 9 in 10 veljajo za končne tiskane proizvode iz papirja.

Merilo 2 velja za tiste dele tiskanega proizvoda iz papirja, ki niso iz papirja, ter za tiskanje, premazovanje in dodelavo delov iz papirja.

Merila 4, 5, 6 in 7 veljajo samo za tiskanje, premazovanje in dodelavo delov iz papirja.

Ta merila veljajo za vse takšne postopke, ki se izvajajo na mestu ali mestih, kjer se izdelujejo tiskani proizvodi iz papirja. Če se postopki tiskanja, premazovanja in dodelave uporabljajo izključno za proizvode z znakom za okolje, se merila 2, 4, 5, 6 in 7 uporabljajo samo za te postopke.

Ekološka merila ne zajemajo prevoza surovin, potrošnih materialov in končnih proizvodov.

Zahteve za ocenjevanje in preverjanje

Pri vsakem merilu so navedene posebne zahteve za ocenjevanje in preverjanje.

Vsako tiskanje na tiskan proizvod iz papirja je v skladu z merili. Deli proizvoda, ki jih tiska podizvajalec, zato izpolnjujejo zahteve glede tiskanja. Vloga vsebuje seznam vseh tiskarn in podizvajalcev, ki sodelujejo pri proizvodnji potiskanega papirja, ter njihove naslove.

Vlagatelj predloži seznam kemičnih proizvodov, ki jih tiskarna uporablja pri proizvodnji tiskanih proizvodov iz papirja. Ta zahteva velja za vse potrošne materiale, ki se uporabljajo pri tiskanju, premazovanju in dodelavi. Seznam, ki ga predloži vlagatelj, vsebuje količino, funkcijo in dobavitelja vsake uporabljene kemikalije, skupaj z varnostnim listom v skladu z Direktivo Komisije 2001/58/ES (1).

Če mora vlagatelj predložiti izjave, dokumentacijo, analize, poročila o preizkusih ali druga dokazila o izpolnjevanju meril, lahko ti po potrebi izvirajo od vlagatelja in/ali njegovih dobaviteljev in/ali njihovih dobaviteljev.

Po potrebi se lahko poleg preizkusnih metod, ki so navedene za vsako merilo, uporabijo tudi druge, če pristojni organ, ki ocenjuje vlogo, potrdi njihovo enakovrednost.

Če je mogoče, preizkuse opravijo laboratoriji, ki izpolnjujejo splošne zahteve standarda EN ISO 17025 ali enakovrednega standarda.

Po potrebi lahko pristojni organi zahtevajo dokazno dokumentacijo in opravijo neodvisna preverjanja.

MERILA ZA PODELITEV ZNAKA EU ZA OKOLJE

Merilo 1 – Substrat:

(a) Tiskani proizvodi iz papirja se natisnejo samo na papirju z znakom EU za okolje v skladu s Sklepom Komisije 2011/333/EU (2).

(b) Če se uporablja časopisni papir, se tiskani proizvodi iz papirja natisnejo samo na papirju z znakom EU za okolje v skladu s Sklepom Komisije 2012/448/EU (3).

Ocenjevanje in preverjanje: vlagatelj predloži specifikacije zadevnih tiskanih proizvodov iz papirja, vključno s trgovskimi imeni, količinami in težo/m2 uporabljenega papirja. Na seznamu navede tudi imena dobaviteljev uporabljenega papirja. Vlagatelj za uporabljeni papir zagotovi tudi kopijo veljavnega certifikata znaka EU za okolje.

Merilo 2 – Izključene ali omejene snovi in zmesi

(a) Nevarne snovi in zmesi

Potrošni materiali, ki so lahko vsebovani v končnem tiskanem proizvodu iz papirja ter vsebujejo snovi in/ali mešanice, ki izpolnjujejo merila za klasifikacijo s stavki o nevarnosti ali opozorilnimi stavki, določenimi v nadaljevanju v skladu z Uredbo Evropskega parlamenta in Sveta (ES) št. 1272/2008 (4) ali Direktivo Sveta 67/548/EGS (5), ali snovi iz člena 57 Uredbe Evropskega parlamenta in Sveta (ES) št. 1907/2006 (6), se ne uporabljajo za tiskanje, premazovanje in dodelavo končnega tiskanega proizvoda iz papirja.

Ta zahteva ne velja za toluen, ki se uporablja pri globokem tisku, če se uporablja zaprt ali enkapsuliran sistem ali sistem za rekuperacijo ali enakovreden sistem za nadzor in spremljanje hlapnih emisij ter če je učinkovitost rekuperacije vsaj 92 %. Za UV lake in UV črnila s klasifikacijo H412/R52-53 te zahteve ne veljajo.

Deli, ki niso iz papirja (do 20 % teže, kot je določeno v členu 1), ki so del končnega proizvoda iz papirja, ne vsebujejo navedenih snovi.

Seznam izjav o nevarnosti in opozorilnih stavkov:

Stavek o nevarnosti (7) Opozorilni stavek (8) H300 Smrtno pri zaužitju. R28 H301 Strupeno pri zaužitju. R25 H304 Pri zaužitju in vstopu v dihalne poti je lahko smrtno. R65 H310 Smrtno v stiku s kožo. R27 H311 Strupeno v stiku s kožo. R24 H330 Smrtno pri vdihavanju. R26 H331 Strupeno pri vdihavanju. R23 H340 Lahko povzroči genetske okvare. R46 H341 Sum povzročitve genetskih okvar. R68 H350 Lahko povzroči raka. R45 H350i Lahko povzroči raka pri vdihavanju. R49 H351 Sum povzročitve raka. R40 H360F Lahko škoduje plodnosti. R60 H360D Lahko škoduje nerojenemu otroku. R61 H360FD Lahko škoduje plodnosti. Lahko škoduje nerojenemu otroku. R60; R61; R60-61 H360Fd Lahko škoduje plodnosti. Sum škodljivosti za nerojenega otroka. R60-R63 H360Df Lahko škoduje nerojenemu otroku. Sum škodljivosti za plodnost. R61-R62 H361f Sum škodljivosti za plodnost. R62 H361d Sum škodljivosti za nerojenega otroka. R63 H361fd Sum škodljivosti za plodnost. Sum škodljivosti za nerojenega otroka. R62-63 H362 Lahko škoduje dojenim otrokom. R64 H370 Škoduje organom. R39/23; R39/24; R39/25; R39/26; R39/27; R39/28 H371 Lahko škoduje organom. R68/20; R68/21; R68/22 H372 Škoduje organom pri dolgotrajni ali ponavljajoči se izpostavljenosti. R48/25; R48/24; R48/23 H373 Lahko škoduje organom pri dolgotrajni ali ponavljajoči se izpostavljenosti. R48/20; R48/21; R48/22 H400 Zelo strupeno za vodne organizme. R50 H410 Zelo strupeno za vodne organizme, z dolgotrajnimi učinki. R50-53 H411 Strupeno za vodne organizme, z dolgotrajnimi učinki. R51-53 H412 Škodljivo za vodne organizme, z dolgotrajnimi učinki. R52-53 H413 Lahko ima dolgotrajne škodljive učinke na vodne organizme. R53 EUH059 Nevarno za ozonski plašč. R59 EUH029 V stiku z vodo se sprošča strupen plin. R29 EUH031 V stiku s kislinami se sprošča strupen plin. R31 EUH032 V stiku s kislinami se sprošča zelo strupen plin. R32 EUH070 Strupeno ob stiku z očmi. R39-41

Za snovi ali zmesi, katerih lastnosti se pri obdelavi spremenijo (npr. niso več biološko razpoložljive ali se kemično spremenijo), tako da ugotovljena nevarnost ne velja več, navedene zahteve ne veljajo.

Mejne koncentracije za snovi in mešanice, ki se jim lahko dodelijo zgornji stavki o nevarnosti ali opozorilni stavki oziroma so jim bili dodeljeni ali ki izpolnjujejo merila za razvrstitev v razrede ali kategorije nevarnosti, ter za snovi, ki izpolnjujejo merila iz člena 57(a), (b) ali (c) Uredbe (ES) št. 1907/2006, ne presegajo splošnih ali posebnih mejnih koncentracij, določenih v skladu s členom 10 Uredbe (ES) št. 1272/2008. Če so določene posebne mejne koncentracije, imajo prednost pred splošnimi.

Mejne koncentracije za snovi, ki izpolnjujejo merila iz člena 57(d), (e) ali (f) Uredbe (ES) št. 1907/2006, ne presegajo 0,1 % masnega deleža.

Ocenjevanje in preverjanje: Za snovi, ki še niso razvrščene v skladu z Uredbo (ES) št. 1272/2008, vlagatelj dokaže skladnost s temi merili, tako da predloži: (i) izjavo, da deli končnega proizvoda, ki niso iz papirja, ne vsebujejo snovi iz teh meril v koncentraciji, ki presega dovoljene prage; (ii) izjavo, da potrošni materiali, ki so lahko prisotni v končnem tiskanem proizvodu iz papirja ter se uporabijo za tiskanje, premazovanje in dodelavo, ne vsebujejo snovi iz teh meril v koncentraciji, ki presega dovoljene prage; (iii) seznam vseh potrošnih materialov, ki se uporabljajo za tiskanje, dodelavo in premazovanje tiskanih proizvodov iz papirja. Ta seznam vsebuje količino, funkcijo in dobavitelje vseh potrošnih materialov, uporabljenih v proizvodnem postopku.

Vlagatelj dokaže skladnost s tem merilom s predložitvijo izjave, da nobena snov ni uvrščena v enega od razredov nevarnosti, ki ustrezajo stavkom o nevarnosti iz zgornjega seznama v skladu z Uredbo (ES) št. 1272/2008, kolikor je to mogoče najmanj določiti iz informacij, ki izpolnjujejo zahteve iz Priloge VII Uredbe (ES) št. 1907/2006. To izjavo podkrepi s povzetkom bistvenih lastnostih, s stavki o nevarnosti z zgornjega seznama in stopnjo podrobnosti iz oddelkov 10, 11 in 12 Priloge II Uredbe (ES) št. 1907/2006 (Navodila za pripravo varnostnih listov).

Informacije o intrinzičnih lastnostih snovi se lahko pridobijo na različne načine, ne samo s testi, na primer z uporabo nadomestnih metod, kot so metode in vitro, kvantitativni model razmerja med strukturo in aktivnostjo snovi ali združevanje v skupine ali navzkrižno branje v skladu s Prilogo XI Uredbe (ES) št. 1907/2006. Izrecno se spodbuja izmenjava zadevnih podatkov.

Predložene informacije se nanašajo na oblike ali fizično stanje snovi ali zmesi, kot se uporabljajo v končnem proizvodu.

Za snovi iz prilog IV in V Uredbe REACH, ki so oproščene obveznosti za registracijo na podlagi člena 2(7)(a) in (b) Uredbe (ES) št. 1907/2006 REACH, za dokazovanje skladnosti z navedenimi zahtevami zadošča ustrezna izjava.

Vlagatelj zagotovi ustrezno dokumentacijo o učinkovitosti rekuperacije toluena z zaprtimi/enkapsuliranimi sistemi/sistemi za rekuperacijo ali ustreznimi sistemi v postopku globokega tiska.

(b) Snovi, razvrščene v skladu s členom 59(1) Uredbe (ES) št. 1907/2006

Za snovi, opredeljene kot snovi, ki lahko vzbujajo veliko skrb in so vključene na seznam iz člena 59 Uredbe (ES) št. 1907/2006, odstopanje od prepovedi iz člena 6(6)(a) Uredbe (ES) št. 66/2010 ni mogoče, če koncentracija teh snovi v zmeseh presega 0,1 %. Če je koncentracija nižja od 0,1 %, veljajo posebne mejne koncentracije, določene v skladu s členom 10 Uredbe (ES) št. 1272/2008.

Ocenjevanje in preverjanje: seznam snovi, opredeljenih kot snovi, ki vzbujajo veliko skrb in so vključene na seznam kandidatnih snovi v skladu s členom 59 Uredbe (ES) št. 1907/2006, je na voljo na naslovu:

http://echa.europa.eu/chem_data/authorisation_process/candidate_list_table_en.asp

Sklicevanje na seznam se opravi na datum vloge.

Vlagatelj dokaže skladnost z merilom s predložitvijo podatkov o količini snovi, uporabljenih pri tiskanju proizvodov iz papirja, in izjave, v kateri navede, da snovi iz tega merila v končnem proizvodu ne presegajo določenih mejnih koncentracij. Koncentracija se navede v varnostnih listih v skladu s členom 31 Uredbe (ES) št. 1907/2006.

(c) Biocidi

Biocidi, ki se kot del formulacije ali katere koli zmesi, ki vsebuje formulacijo, uporabljajo za konzerviranje proizvoda in jim je v skladu z Direktivo 67/548/EGS, Direktivo Sveta 1999/45/ES (9) ali Uredbo (ES) št. 1272/2008 dodeljena oznaka H410/R50-53 ali H411/R51-53, so dovoljeni, vendar samo, če je njihov bioakumulacijski potencial log Pov (porazdelitveni koeficient oktanol/voda) manjši od 3,0 ali njihov z eksperimentom opredeljeni biokoncentracijski faktor (BCF) manjši ali enak 100.

Ocenjevanje in preverjanje: vlagatelj predloži kopije varnostnih listov za vse biocide, ki se uporabljajo v različnih stopnjah proizvodnje, skupaj z dokumentacijo o koncentracijah biocidov v končnem proizvodu.

(d) Pralna sredstva

Pralna sredstva, ki se v tiskarskih postopkih in/ali podpostopkih uporabljajo za čiščenje, ki vsebujejo aromatični ogljikovodik, so dovoljena samo, če so v skladu s točko 2(b) in če izpolnjujejo enega od naslednjih pogojev:

(i) količina aromatičnih ogljikovodikov v pralnih sredstvih ne presega 0,1 % (w/w);

(ii) količina pralnega sredstva na osnovi aromatičnih ogljikovodikov, ki se uporabi letno, ne presega 5 % celotne količine pralnega sredstva, ki se uporabi v enem koledarskem letu.

To merilo ne velja za toluen, ki se uporablja kot pralno sredstvo pri postopku globokega tiska.

Ocenjevanje in preverjanje: vlagatelj predloži varnostni list za vsako pralno sredstvo, ki se uporablja v tiskarni v letu, na katerega se nanaša letna poraba. Dobavitelji pralnih sredstev predložijo izjave o vsebnosti aromatičnih ogljikovodikov v pralnih sredstvih.

(e) Alkilfenoletoksilati – halogenirana topila – ftalati

V nadaljevanju navedene snovi ali pripravki se ne dodajo črnilom, barvam, tonerjem, lepilom, pralnim sredstvom ali drugim kemikalijam za čiščenje, ki se uporabljajo pri tiskanju proizvodov iz papirja:

— alkilfenoletoksilati in njihovi derivati, ki lahko pri razgradnji proizvedejo alkilfenole,

— halogenirana topila, ki so v času uporabe razvrščena v razrede nevarnosti in opozorilne stavke iz točke 2(a),

— ftalati, ki so v času uporabe razvrščeni v opozorilne stavke H360F, H360D, H361f v skladu z Uredbo (ES) št. 1272/2008.

Ocenjevanje in preverjanje: vlagatelj predloži izjavo o skladnosti s tem merilom.

(f) Tiskalna črnila, tonerji, črnila, laki, folije in laminati

Naslednje težke kovine ali njihove spojine se ne smejo uporabljati v tiskalnih črnilih, tonerjih, črnilih, lakih, folijah in laminatih (kot snov ali kot del uporabljenega pripravka): kadmij, baker (razen bakrovega ftalocianina), svinec, nikelj, krom (VI), živo srebro, arzenik, topljiv barij, selen, antimon. Kobalt se lahko uporabi do 0,1 % (w/w).

Zaradi nečistoč v surovinah lahko sestavine vsebujejo do 0,01 % (m/m) sledi teh kovin.

Ocenjevanje in preverjanje: vlagatelj zagotovi izjavo o skladnosti s tem merilom in izjave dobaviteljev surovin.

Merilo 3 – Možnost recikliranja

Tiskane proizvode iz papirja je mogoče reciklirati. S potiskanega papirja se lahko odstrani tiskarska barva, nepapirni deli tiskanega proizvoda iz papirja pa se lahko enostavno odstranijo, da ne ovirajo recikliranja.

(a) Vodoodporni agenti se lahko uporabljajo samo, če se dokaže, da je končni proizvod mogoče reciklirati.

(b) Lepila je mogoče uporabiti samo, če se dokaže, da jih je mogoče odstraniti.

(c) Premazni laki in sredstva za kaširanje, vključno s polietenom in/ali polietenom/polipropilenom, se lahko uporabljajo samo za platnice knjig, blokov, revij, katalogov in delovnih zvezkov.

(d) Dokaže se odstranljivost črnila.

Ocenjevanje in preverjanje: vlagatelj zagotovi rezultat testa možnosti recikliranja za vodoodporne agente in testa odstranljivosti za lepila. Referenčne testne metode so metoda PTS – PTS-RH 021/97 (za vodoodporna sredstva), metoda INGEDE 12 (za odstranljivost netopnih lepil) ali enakovredne testne metode. Odstranljivost črnila se dokaže s „preglednico za odstranljivost črnila“ (10) Evropskega sveta za predelan papir ali enakovrednimi testnimi metodami. Testirati je treba tri vrste papirja: nepremazan, premazan in lepljen papir. Če se tiskarsko črnilo prodaja samo za eno ali dve specifični vrsti papirja, zadošča, če se testira zadevno vrsto papirja. Vlagatelj predloži izjavo, da so premazani in kaširani tiskani proizvodi iz papirja v skladu s točko 3(b). Če je del tiskanega proizvoda iz papirja mogoče enostavno odstraniti (na primer plastično platnico ali ponovno uporabno platnico delovnega zvezka), se lahko test možnosti za recikliranje opravi brez tega dela. Enostavno odstranjevanje nepapirnih delov se dokaže z izjavo zbiralnice papirja, podjetja za recikliranje ali podobne organizacije. Uporabijo se lahko tudi testne metode, za katere pristojna in neodvisna tretja oseba dokaže, da zagotavljajo enakovredne rezultate.

Merilo 4 – Emisije

(a) Emisije v vodo

Odpadna voda, ki vsebuje srebro, nastalo pri obdelavi filma in proizvodnji grafične matrice, ter fotokemikalije se ne odvajajo v čistilno napravo.

Ocenjevanje in preverjanje: vlagatelj predloži izjavo o skladnosti s tem merilom ter opiše ravnanje s fotokemikalijami in odpadno vodo, ki vsebuje srebro, v proizvodnem obratu. Če se obdelava filmov in/ali proizvodnja grafične matrice izvajata drugje, podizvajalec pripravi izjavo o skladnosti s tem merilom ter opiše ravnanje s fotokemikalijami in odpadno vodo, ki vsebuje srebro, v prostorih podizvajalca.

Količina Cr in Cu, spuščenih v čistilno napravo, ne sme presegati 45 mg Cr na m2 in 400 mg Cu na m2 površine tiskarskega valja, ki se uporablja v stiskalnici.

Ocenjevanje in preverjanje: izpusti Cr in Cu v kanalizacijo se preverijo v tiskarnah, ki izvajajo globoki tisk, in sicer po obdelavi in pred izpustom. Reprezentativen vzorec izpustov Cr in Cu se zbere vsak mesec. Akreditiran laboratorij opravi letno najmanj en analitični test, s katerim določi vsebnost Cr in Cu v reprezentativnem podvzorcu teh vzorcev. Skladnost s tem merilom se oceni tako, da se vsebnost Cr in Cu, ki je bila ugotovljena z letnim analitičnim testom, deli s površino valja, ki se uporablja v stiskalnici med tiskanjem. Površina valja, ki se uporablja v stiskalnici med tiskanjem, se izračuna tako, da se površina valja (= 2πrL, pri čemer je r polmer in L dolžina valja) deli s številom tiskovin med letom (= število različnih tiskarniških del).

(b) Emisije v zrak

Hlapne organske spojine (HOS)

Upošteva se naslednje merilo:

(PHOS – RHOS)/Ppapir < 5 [kg/ton]

Pri čemer je:

PHOS = skupna letna količina HOS v kg, ki jih vsebujejo kupljene kemikalije, ki se uporabljajo za skupno letno proizvodnjo tiskanih proizvodov RHOS = skupna letna količina HOS v kg, ki se odstranijo, nastanejo pri tiskanju ter se prodajo ali ponovno uporabijo Ppapir = skupna letna količina papirja v tonah, ki se kupi in uporabi v proizvodnji tiskanih proizvodov.

Če tiskarne uporabljajo različne tehnologije tiskanja, se to merilo izpolni za vsako posebej.

Vrednost PHOS se izračuna na podlagi podatkov o vsebnosti HOS, navedenih v varnostnih listih ali ustreznih izjavah, ki jo predloži dobavitelj kemičnih proizvodov.

Vrednost RHOS se izračuna na podlagi izjave o vsebnosti HOS v prodanih kemikalijah internega registra štetja (ali drugega ustreznega dokumenta), v katerem je navedena letna količina HOS, pridobljena z rekuperacijo ali ponovno uporabljena v proizvodnem obratu.

Posebni pogoji za tiskanje s toplotnim sušenjem:

(i) Za ofsetno tiskanje s toplotnim sušenjem z vgrajeno sušilno komoro za sušilno enoto se uporablja naslednja metoda izračuna: PHOS = 90 % letne količine vseh HOS v kg, ki jih vsebujejo vlažilne raztopine, uporabljene za letno proizvodnjo tiskanih proizvodov + 85 % letne količine vseh HOS v kg, ki jih vsebujejo pralna sredstva, uporabljena za letno proizvodnjo tiskanih proizvodov.

(ii) Za ofsetno tiskanje s toplotnim sušenjem brez vgrajene sušilne komore za sušilno enoto se uporablja naslednja metoda izračuna: PHOS = 90 % letna količina vseh HOS v kg, ki jih vsebujejo vlažilne raztopine, uporabljene za letno proizvodnjo tiskanih proizvodov + 85 % letne količine vseh HOS v kg, ki jih vsebujejo pralna sredstva, uporabljena za letno proizvodnjo tiskanih proizvodov + 10 % letne količine vseh HOS v kg, ki jih vsebujejo tiskarska črnila, uporabljena za letno proizvodnjo tiskanih proizvodov.

Za (i) in (ii) se lahko pri tem izračunu uporabi sorazmerno nižji odstotek kot 90 % in 85 %, če se dokaže, da se več kot 10 % oziroma 15 % letne količine vseh HOS v kg v vlažilnih raztopinah ali pralnih sredstvih, ki se uporabljajo za letno proizvodnjo tiskanih proizvodov, odstrani s čistilnim sistemom za izgorevalne pline, ki nastanejo med sušenjem.

Ocenjevanje in preverjanje: dobavitelj kemikalij predloži izjavo o vsebnosti HOS v alkoholih, pralnih sredstvih, črnilih, vlažilnih raztopinah ali drugih ustreznih kemičnih proizvodih. Vlagatelj dokaže, da je izračun v skladu z navedenimi merili. Obdobje za izračun temelji na proizvodnji v 12 mesecih. Pri novem ali prenovljenem proizvodnem obratu izračun temelji na najmanj treh mesecih reprezentativnega delovanja obrata.

(c) Emisije iz globokega tiska

(i) Emisije HOS v zrak, ki nastanejo pri globokem tisku, ne smejo presegati 50 mg C/Nm3 Ocenjevanje in preverjanje: vlagatelj predloži ustrezno dokumentacijo z dokazili o skladnosti s tem merilom.

(ii) Namesti se oprema za zmanjševanje emisij Cr6 + v zrak.

(iii) Emisije Cr6 + v zrak ne smejo presegati 15 mg/tono papirja. Ocenjevanje in preverjanje: vlagatelj predloži opis nameščenega sistema skupaj z dokumentacijo o nadzorovanju in spremljanju emisij Cr6+. Dokumentacija vsebuje rezultate testov v zvezi z zmanjšanjem emisij Cr6 + v zrak.

(d) Tiskarski postopki, za katere ne veljajo zakonodajni ukrepi

Hlapljiva topila, ki nastanejo pri sušenju pri ofsetnem tiskanju s toplotnim sušenjem in fleksografiji, se obravnavajo s predelavo ali izgorevanjem ali drugim enakovrednim sistemom. V vseh primerih, v katerih ne veljajo zakonodajni ukrepi, emisije HOS v zrak ne smejo preseči 20 mg C/Nm3.

Ta zahteva ne velja za sitotisk in digitalni tisk. Poleg tega ne velja za naprave za toplotno sušenje in fleksografijo s porabo topil, ki je nižja od 15 ton na leto.

Ocenjevanje in preverjanje: vlagatelj predloži opis nameščenega sistema skupaj z dokumentacijo in rezultati testa v zvezi z nadzorovanjem in spremljanjem emisij v zrak.

Merilo 5 – Odpadki

(a) Ravnanje z odpadki

Obrat, v katerem se proizvajajo proizvodi iz tiskanega papirja, ima sistem za ravnanje z odpadki, vključno z odpadnimi proizvodi, ki nastanejo pri proizvodnji tiskanih proizvodov iz papirja, kot ga opredelijo ustrezni lokalni in nacionalni zakonodajni organi.

Sistem se dokumentira ali pojasni ter vključuje informacije o vsaj naslednjih postopkih:

(i) ravnanje z reciklirnimi odpadki iz toka odpadkov, njihovo zbiranje, ločevanje in uporaba;

(ii) rekuperacija materialov za druge namene, kakor je sežiganje za pridobivanje pare ali toplote, ali za kmetijsko uporabo;

(iii) ravnanje z nevarnimi odpadki, njihovo zbiranje, ločevanje in odlaganje, kot so to določili ustrezni lokalni in nacionalni zakonodajni organi.

Ocenjevanje in preverjanje: vlagatelj predloži izjavo o izpolnjevanju tega merila ter opiše postopke, sprejete za ravnanje z odpadki. Po potrebi lokalnemu organu predloži tudi ustrezno izjavo. Če se ravnanje z odpadki izvaja drugje, tudi podizvajalec predloži izjavo o skladnosti s tem merilom.

(b) Odpadni papir

Količina proizvedenega odpadnega papirja „X“ je:

Metoda tiskanja Največji odstotek odpadnega papirja % Ofsetni tisk na pole 23 Hladni tisk, časopisi 10 Hladni tisk, tiskanje obrazcev 18 Rotacijski tisk s hladnim sušenjem (razen časopisov in obrazcev) 19 Rotacijski tisk s toplotnim sušenjem 21 Globoki tisk 15 Fleksografija (razen valovitega kartona) 11 Digitalni tisk 10 Ofsetni tisk 4 Fleksografija, valovit karton 17 Sitotisk 23

pri čemer je:

X = odpadni papir v tonah letno, ki nastane pri tiskanju (vključno z dodelavo) proizvodov z znakom za okolje, deljen s papirjem v tonah letno, kupljenim in uporabljenim pri proizvodnji tiskanih proizvodov iz papirja z znakom za okolje.

Če tiskarna opravlja postopke dodelave v imenu druge tiskarne, se količina odpadnega papirja, proizvedenega v teh postopkih, ne vključi v izračun „X“.

Če se postopki dodelave predajo v zunanje izvajanje drugemu podjetju, se izračuna količina odpadnega papirja, ki nastane pri zunanjem izvajanju, in vključi v izračun „X“.

Ocenjevanje in preverjanje: vlagatelj predloži opis izračuna količine odpadnega papirja in izjavo podjetja, ki zbira odpadni papir iz tiskarne. Pri tem predloži pogoje za zunanje izvajanje in izračun količine odpadnega papirja pri dodelavi. Obdobje za izračun temelji na proizvodnji v 12 mesecih. Pri novem ali prenovljenem proizvodnem obratu izračun temelji na najmanj treh mesecih reprezentativnega delovanja obrata.

Merilo 6 – Energija

Tiskarne pripravijo popis naprav, ki rabijo energijo (vključno s stroji, razsvetljavo, prezračevanjem in hlajenjem), ter pripravijo program, ki vsebuje ukrepe za izboljšanje energetske učinkovitosti.

Ocenjevanje in preverjanje: vlagatelj predloži popis naprav, ki rabijo energijo, in programa za izboljšanje energetske učinkovitosti.

Merilo 7 – Usposabljanje

Vsi zaposleni, ki so vključeni v vsakodnevno proizvodnjo, se udeležijo usposabljanj, kjer pridobijo znanje, s katerim zagotovijo, da so zahteve znaka za okolje izpolnjene in se nenehno izboljšujejo.

Ocenjevanje in preverjanje: vlagatelj predloži deklaracijo o izpolnjevanju tega merila in podatke o programu usposabljanja, njegovo vsebino in kateri zaposleni so se udeležili katerega usposabljanja in kdaj. Vlagatelj predloži pristojnemu organu vzorec gradiva za usposabljanje.

Merilo 8 – Primernost za uporabo

Proizvod ustreza svojemu namenu.

Ocenjevanje in preverjanje: vlagatelj predloži ustrezno dokumentacijo v skladu s tem merilom. Po potrebi lahko uporabi nacionalne ali komercialne standarde za dokazilo primernosti proizvodov iz tiskanega papirja za uporabo.

Merilo 9 – Informacije na proizvodu

Na proizvodu so naslednje informacije:

„Zbirajte star papir za recikliranje.“

Ocenjevanje in preverjanje: vlagatelj predloži vzorec embalaže proizvoda, na katerem so navedene zahtevane informacije.

Merilo 10 – Informacije na znaku EU za okolje

Neobvezen del znaka s poljem za besedilo vsebuje naslednje besedilo:

— Ta proizvod je mogoče reciklirati.

— Natisnjen iz papirja z majhnim vplivom na okolje.

— Emisije kemikalij v zrak in vodo, ki nastanejo pri proizvodnji papirja in tiskanju, so omejene.

Navodila za uporabo neobvezne oznake s poljem za besedilo so na voljo v „Navodilih za uporabo logotipa znaka EU za okolje“ na spletni strani:

http://ec.europa.eu/environment/ecolabel/promo/pdf/logo%20guidelines.pdf

Ocenjevanje in preverjanje: vlagatelj predloži vzorec proizvoda iz tiskanega papirja z oznako skupaj z izjavo o skladnosti s tem merilom.

(1) UL L 212, 7.8.2001, str. 24.

(2) Sklep z dne 7. junija 2011 o določitvi okoljskih meril za podelitev znaka EU za okolje kopirnemu in grafičnemu papirju (UL L 149, 8.6.2011, str. 12).

(3) Sklep z dne 12. julija 2012 o določitvi okoljskih meril za podelitev znaka EU za okolje za časopisni papir (UL L 202, 28.7.2012, str. 26).

(4) UL L 353, 31.12.2008, str. 1.

(5) UL L 196, 16.8.1967, str. 1.

(6) UL L 396, 30.12.2006, str. 1.

(7) Kot je določeno v Uredbi (ES) št. 1272/2008.

(8) Kot je določeno v Direktivi 67/548/EGS.

(9) UL L 200, 30.7.1999, str. 1.

(10) Ocena možnosti za recikliranje tiskarskih proizvodov – Rezultat glede odstranljivosti črnila – Priročnik za uporabnike, www.paperrecovery.org, „Publikacije“